ວັນທີ 29 ມິຖຸນານີ້ ຢູ່ຫໍຮັບແຂກຈືກວ່າງເກີທຳນຽບຈົ່ງນານໄຫນະຄອນຫຼວງປັກກິ່ງ ສປ ຈີນ, ທ່ານຈ່າງກ່າວລີ້ ກຳມະການປະຈຳກົມການເມືອງສູນກາງພັກກອມມູນິດຈີນ ຮອງນາຍົກລັດຖະມົນຕີຈີນໄດ້ພົບປະກັບທ່ານຕາມານ ຊານມູກາເຣັດນາມ ຮອງນາຍົກລັດຖະມົນຕີສິງກະໂປໂອກາດເດີນທາງມາເຂົ້າຮ່ວມເວທີປຶກສາຫາລືດາວົສລະດູຮ້ອນ.
ທ່ານຈ່າງກ່າວລີ້ຢືນຢັນວ່າ ຈີນໃຫ້ຄວາມສຳຄັນສູງຕໍ່ການເສີມຂະຫຍາຍສາຍພົວພັນກັບສິງກະໂປ ແລະຍິນດີຮ່ວມກັບສິງກະໂປເພີ່ມຄວາມໄວ້ເນື້ອເຊື່ອໃຈກັນທາງການເມືອງ, ຮ່ວມກັນສ້າງ "ໜຶ່ງແລວທາງໜຶ່ງເສັ້ນທາງ", ຍົກລະດັບການຮ່ວມມືຕົວຈິງໃຫ້ສູງຂຶ້ນ, ລົງເລິກການຮ່ວມມືດ້ານການທະນາຄານ, ເພີ່ມທະວີການປະສານສົມທົບລະຫວ່າງຫຼາຍຝ່າຍ, ເສີມຂະຫຍາຍສາຍພົວພັນມິດຕະພາບແລະການຮ່ວມມືລະຫວ່າງສອງປະເທດຕື່ມອີກ. ເສດຖະກິດໂລກໃນປັດຈຸບັນມີປັດໄຈບໍ່ໝັ້ນທ່ຽງແລະບໍ່ແນ່ນອນເພີ່ມຫຼາຍຂຶ້ນ ທັງຜະເຊີນກັບຄວາມສ່ຽງແລະສິ່ງທ້າທາຍ, ດັ່ງນັ້ນ,ສອງຝ່າຍຄວນເພີ່ມທະວີການຮ່ວມມືເພື່ອປະກອບສ່ວນເຮັດໃຫ້ການຄ້າມີຄວາມເສລີແລະເສດຖະກິດໂລກາພິວັດ.
ທ່ານ ຕາມານ ຊານມູກາເຣັດນາມກ່າວວ່າ: ສິງກະໂປຊົມເຊີຍຮົງກົງກັບຄືນສູ່ປະເທດຊາດຄົບຮອບ 20 ປີຢ່າງສຸດໃຈ ແລະຍິນດີຮ່ວມກັບຝ່າຍຈີນຢູ່ໃນຂອບ "ໜຶ່ງແລວທາງໜຶ່ງເສັ້ນທາງ",ຊຸກຍູ້ການສ້າງເວທີການຮ່ວມມື 3 ດ້ານຄືການເຊື່ອມຈອດກັນ, ການຄ້ຳຊູການທະນາຄານ ແລະການຮ່ວມມືລະຫວ່າງ 3 ຝ່າຍ.